CELEX: C2005/171/50
Language: el
Date: 2005-07-09 00:00:00
Title: Υπόθεση T-172/05: Προσφυγή της Armacell Enterprise GmbH κατά του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ), που ασκήθηκε στις 29 Απριλίου 2005

9.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/30
            
         Προσφυγή της Armacell Enterprise GmbH κατά του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ), που ασκήθηκε στις 29 Απριλίου 2005
   (Υπόθεση T-172/05)
   (2005/C 171/50)
   Γλώσσα στην οποία έχει καταρτισθεί το δικόγραφο της προσφυγής: η αγγλική
   Η Armacell Enterprise GmbH, με έδρα το Münster (Γερμανία), εκπροσωπούμενη από τον O.Spuhler, δικηγόρο, άσκησε προσφυγή κατά του Γραφείου Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ), στις 29 Απριλίου 2005, ενώπιον του Πρωτοδικείου των Ευρωπαϊκών Κοινοτήτων.
   Αντίδικος κατά τη διαδικασία ενώπιον του τμήματος προσφυγών ήταν η NMC, Société Anonyme, με έδρα το Raeren (Βέλγιο).
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση του πρώτου τμήματος προσφυγών του καθού, της 23ης Φεβρουαρίου 2005, στην υπόθεση R 552/2004-1·
            
         
               —
            
            
               να καταδικάσει το καθού στα δικαστικά έξοδα.
            
         Λόγοι ακυρώσεως και κύρια επιχειρήματα
   
               Αιτούσα την καταχώριση κοινοτικού σήματος:
            
            
               Armacell Enterprise GmbH
            
         
               Επίμαχο κοινοτικό σήμα:
            
            
               Το λεκτικό σήμα ARMAFOAM για προϊόντα που υπάγονται στην κλάση 20 (Είδη ως συστατικά μέρη συστημάτων ή ως τελικά προϊόντα, κατασκευασμένα από ελαστομερή θερμοπλαστικά ή σκληρά πλαστικά αφρώδη υλικά)- αίτηση υπ' αριθ. 2 487 338.
            
         
               Δικαιούχος του κατά τη διαδικασία ανακοπής αντιταχθέντος σήματος ή σημείου:
            
            
               Η NMC S.A.
            
         
               Αντιταχθέν δικαίωμα επί σήματος ή σημείου:
            
            
               Το κοινοτικό λεκτικό σήμα NOMAFOAM για προϊόντα και/ή υπηρεσίες που υπάγονται στις κλάσεις 17, 19, 20, 27 και 28 (Προϊόντα από ημικατεργασμένες πλαστικές ύλες· αφρός πολυαιθυλενίου· μη μεταλλικά υλικά κατασκευών·…) — κοινοτικό σήμα υπ'αριθ. 672 816.
            
         
               Απόφαση του τμήματος ανακοπών:
            
            
               Απόρριψη της ανακοπής.
            
         
               Απόφαση του τμήματος προσφυγών:
            
            
               Ακύρωση της προσβαλλομένης αποφάσεως και απόρριψη της αιτήσεως καταχωρίσεως κοινοτικού σήματος.
            
         
               Λόγοι ακυρώσεως:
            
            
               Παράβαση του άρθρου 43, παράγραφος 5, δεύτερη περίοδος, και του άρθρου 8, παράγραφος 1, στοιχείο β', του κανονισμού 40/94 του Συμβουλίου, καθόσον δεν υπάρχει κίνδυνος συγχύσεως μεταξύ των επίμαχων σημάτων και προϊόντων.